A BIZOTTSÁG (EU) 2023/128 RENDELETE

(2023. január 18.)

a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található benalaxil, brómxinil, klórszulfuron, epoxikonazol és fenamifosz megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, valamint 18. cikke (1) bekezdésének b) pontjára,

mivel:

(1) A benalaxil, a brómxinil és a fenamifosz tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. A klórszulfuron és az epoxikonazol tekintetében az említett rendelet III. mellékletének A. része határozott meg MRL-eket.

(2) Az (EU) 2020/1280 bizottsági rendelet (2) – többek között az emberi egészséggel összefüggő okokból – nem hosszabbította meg a benalaxil hatóanyag jóváhagyását. Ez a jóváhagyás 2021. július 31-én lejárt. Az említett hatóanyagot tartalmazó növényvédő szerekre vonatkozó valamennyi engedély visszavonásra került.

(3) A benalaxil jóváhagyásának meg nem hosszabbításával összefüggésben az Európai Élelmiszerbiztonsági Hatóság (a továbbiakban: Hatóság) nem tudta megállapítani, hogy az anyag nem rendelkezik endokrin károsító tulajdonságokkal (3).

(4) A benalaxil-M növényvédő szerekben való felhasználásra jóváhagyott hatóanyag. A szermaradék meghatározása mind a benalaxil, mind pedig a benalaxil-M esetében a következő: „Benalaxil az alkotó izomerek más keverékeit is beleértve, ideérve a Benalaxil-M-et is (az izomerek összege)”. A csemegeszőlő, a burgonya, a fokhagyma, a vöröshagyma, a salotta/mogyoróhagyma, a görögdinnye, a fejes salátafélék és a póréhagyma tekintetében a benalaxilra vonatkozó MRL-ek biztonságosak a fogyasztók számára, és azokat fenn kell tartani a benalaxil-M e termékeken való engedélyezett alkalmazásának figyelembevétele érdekében. A borszőlő és a sárgadinnye tekintetében az érvényben lévő MRL-ek megfelelnek a Codex által meghatározott maximális szermaradék-határértékeknek (a továbbiakban: CXL-ek). Biztonságosak a fogyasztók számára, és a 396/2005/EK rendelet 14. cikke (2) bekezdése e) pontjának megfelelően ezeket is fenn kell tartani. A benalaxil-M padlizsánra (tojásgyümölcs, törökparadicsom) és paradicsomra engedélyezett alkalmazásai tekintetében megállapított MRL-ek alacsonyabbak, mint a benalaxilra vonatkozó MRL-ek. Ezért e termékek tekintetében a benalaxilra vonatkozó MRL-eket a benalaxil-M-re vonatkozó jelenlegi MRL-ekre kell csökkenteni. A paprika és a repcemag esetében a benalaxil-M-re vonatkozóan nincs engedélyezett alkalmazás, és nincsenek hatályban CXL-ek vagy import tűréshatárok. A szóban forgó termékek tekintetében a benalaxilra vonatkozó MRL-eket a 396/2005/EK rendelet II. mellékletében a kimutatási határra kell csökkenteni.

(5) Az (EU) 2020/1276 bizottsági rendelet (4) – többek között az emberi egészséggel összefüggő okokból – nem hosszabbította meg a brómxinil hatóanyag jóváhagyását. Az anyag jóváhagyásának érvényessége 2021. július 31-én lejárt. Valamennyi, brómxinilt tartalmazó növényvédő szerre vonatkozó érvényes engedély visszavonásra került, és az adott hatóanyagra vonatkozóan nincsenek hatályban CXL-ek vagy import tűréshatárok. Ezért a 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően a 396/2005/EK rendelet II. mellékletéből helyénvaló elhagyni az e hatóanyag vonatkozásában meghatározott MRL-eket. Az MRL-eket valamennyi termékre vonatkozóan az egyedi kimutatási határoknak megfelelő értékeken kell a 396/2005/EK rendelet V. mellékletében meghatározni a rendelet 18. cikke (1) bekezdése b) pontjának megfelelően.

(6) A klórszulfuron hatóanyag jóváhagyása 2019. december 31-én lejárt, és a kérelmező nem nyújtott be megújítási kérelmet. Az említett hatóanyagot tartalmazó növényvédő szerekre vonatkozó valamennyi engedély visszavonásra került. A klórszulfuron tekintetében nincsenek hatályban CXL-ek vagy import tűréshatárok. Ezért a 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően a 396/2005/EK rendelet III. mellékletének A. részéből helyénvaló elhagyni az e hatóanyag vonatkozásában meghatározott MRL-eket. Az MRL-eket valamennyi termékre vonatkozóan az egyedi kimutatási határoknak megfelelő értékeken kell a 396/2005/EK rendelet V. mellékletében meghatározni a rendelet 18. cikke (1) bekezdése b) pontjának megfelelően.

(7) Az epoxikonazol hatóanyag jóváhagyása 2020. április 30-án lejárt, és a kérelmező visszavonta a megújítása iránti kérelmet. Az említett hatóanyagot tartalmazó növényvédő szerekre vonatkozó valamennyi engedély visszavonásra került. Az epoxikonazol tekintetében nincsenek hatályban CXL-ek vagy import tűréshatárok. Ezért a 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően a 396/2005/EK rendelet III. mellékletének A. részéből helyénvaló elhagyni az e hatóanyag vonatkozásában meghatározott MRL-eket. Az MRL-eket valamennyi termékre vonatkozóan az egyedi kimutatási határoknak megfelelő értékeken kell a 396/2005/EK rendelet V. mellékletében meghatározni a rendelet 18. cikke (1) bekezdése b) pontjának megfelelően.

(8) Az (EU) 2020/1246 bizottsági rendelet (5) – többek között az emberi egészséggel összefüggő okokból – nem hosszabbította meg a fenamifosz hatóanyag jóváhagyását. Az anyag jóváhagyásának érvényessége 2020. szeptember 23-án lejárt. Valamennyi, fenamifoszt tartalmazó növényvédő szerre vonatkozó érvényes engedély visszavonásra került.

(9) A fenamifosz jóváhagyásának meg nem újításával összefüggésben a Hatóság számos aggályt (6) tárt fel a fogyasztók egészségével kapcsolatos kockázatok és a termésükért termesztett zöldségekre vonatkozó reprezentatív felhasználásokkal kapcsolatban hiányzó adatok vonatkozásában.

(10) A csemegeszőlőre és a borszőlőre vonatkozó MRL-ek megfelelnek az import tűréshatároknak, de mivel a genotoxicitásra vonatkozó M01 és M02 metabolitokkal kapcsolatos adatkészlet hiányos volt, és a fogyasztói kockázatértékelést nem lehetett véglegesíteni, a fogyasztókat érintő kockázat nem zárható ki. A paradicsomra, a paprikára, a padlizsánra (tojásgyümölcs, törökparadicsom), a sárgadinnyére és a cukorrépagyökérre vonatkozó MRL-ek a fenamifosz uniós felhasználásain alapulnak, amelyeket visszavontak. Ezért a 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően a 396/2005/EK rendelet II. mellékletéből helyénvaló elhagyni az e hatóanyag vonatkozásában meghatározott MRL-eket. Az MRL-eket valamennyi termékre vonatkozóan az egyedi kimutatási határoknak megfelelő értékeken kell a 396/2005/EK rendelet V. mellékletében meghatározni a rendelet 18. cikke (1) bekezdése b) pontjának megfelelően.

(11) A Bizottság konzultált az Európai Unióban növényvédő szerek maradékanyagaival foglalkozó referencialaboratóriumokkal arról, hogy szükséges-e az egyes kimutatási határértékek kiigazítása. Ezek a laboratóriumok az e rendelet hatálya alá tartozó valamennyi hatóanyag tekintetében olyan termékspecifikus kimutatási határértékeket javasoltak, amelyek analitikailag megvalósíthatók.

(12) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(13) A 396/2005/EK rendeletet ezért ennek megfelelően módosítani kell.

(14) Az új MRL-ek érvénybe lépése előtt észszerű határidőt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek a vonmatkozó MRL-ek módosításából fakadó követelmények teljesítésére.

(15) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és V. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. E rendelet 2023. augusztus 8-tól alkalmazandó.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2023. január 18-án. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) A Bizottság (EU) 2020/1280 végrehajtási rendelete (2020. szeptember 14.) a benalaxil hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról (HL L 301., 2020.9.15., 4. o.).

(3) Európai Élelmiszerbiztonsági Hatóság: A benalaxil hatóanyagnál felmerülő kockázatok felméréséről szóló, peszticideket vizsgáló szakértői értékelésből levont következtetés (Conclusion on the peer review of the pesticide risk assessment of the active substance benalaxyl), EFSA Journal 2020; 18(1):5985.

(4) A Bizottság (EU) 2020/1276 végrehajtási rendelete (2020. szeptember 11.) a bromoxinil hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról (HL L 300., 2020.9.14., 32. o.).

(5) A Bizottság (EU) 2020/1246 végrehajtási rendelete (2020. szeptember 2.) a fenamifosz hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról (HL L 288., 2020.9.3., 18. o.).

(6) Európai Élelmiszerbiztonsági Hatóság: A fenamifosz hatóanyagnál felmerülő kockázatok felméréséről szóló, peszticideket vizsgáló szakértői értékelésből levont következtetés (Conclusion on the peer review of the pesticide risk assessment of the active substance fenamiphos), EFSA Journal 2019; 17(1):5557.